Fem menn «mafia-tiltalt» i omfattende bedragerisak: Banker svindlet for over 40 millioner
I desember står fem menn i alderen 28 – 41 år tiltalt for grovt bedrageri i Oslo tingrett. Alle er også tiltalt for å ha vært en del av en organisert kriminell gruppe – den såkalte «mafiaparagrafen». I den svært omfattende tiltalen er det poster som omhandler flere spektakulære bedragerier. Tre av mennene skal ha opprettet et fiktivt borettslag midt i Oslo sentrum, for så å søke om millionlån i ikke-eksisterende leiligheter. Til sammen skal de tre ha lurt ti forskjellige banker til å utbetale lån og innvilge kreditter på til sammen 23 millioner kroner. Borettslaget «Roligheten Vest» ble opprettet på en adresse som ikke eksisterer – Sofies gate 82. – Store deler av utbyttet fra dette bedrageriet er ikke kommet til rette, uttalte politiadvokat Camilla Søby ved Finansseksjonen i Oslo-politiet til VG i fjor høst. Les også: Bedragere svindlet til seg denne bygårdenStyrelederen i det fiktive borettslaget, en 41 år gammel mann, har tidligere innrømmet at han hadde mottatt seks millioner kroner fra salg av leilighetene som ikke eksisterer. – Jeg føler meg lurt, og kjente ikke til bakgrunnen for det som har skjedd, fortalte 41-åringen i skifteretten i Oslo i 2014, ifølge Dagens Næringsliv. Sammen med en tidligere eiendomsmegler (34), er 41-åringen også tiltalt for ytterligere bedragerier mot ni banker. Ifølge tiltalen skal de ha forledet bankene til å utbetale lån på over 17 millioner kroner. De to mennene skal ha brukt forfalskede takster og verdivurderinger for å få utbetalt millionlånene.En annen spektakulær post i tiltalen gjelder alle de fem mennene. Ved å lure Statens kartverk tinglyse et forfalsket skjøte ble de registrert som eiere av en bygård på Grünerløkka i Oslo, ifølge tiltalen. Bygården Rathkes gate 6 C ble overført fra eieren til et borettslag for 30 millioner kroner. Etter at Kartverket var lurt, skal mennene ha begynt å søke om banklån i leilighetene de overhodet ikke eide. Til sammen ble det søkt om lån for 45 millioner kroner. Men før millionlånene ble utbetalt, oppdaget bankens egne sikkerhetsfolk bedrageriforsøket.I tiltalen fra Oslo statsadvokatembeter er det totalt 13 poster med flere underposter. Den inneholder flere mindre bedrageriposter hvor mennene skal ha lurt til seg lån og kreditter ved blant annet å fremlegge falske selvangivelser og falske lønnsslipper. De straffbare forholdene i tiltalen skal ha skjedd fra oktober 2010 og helt frem i april i år. To av de tiltalte sitter i varetekt, mens en tredje tiltalt soner en fengselsstraff for en tidligere dom. – Det tas forbehold om å nedlegge påstand om tap av retten til å drive næringsvirksomhet, herunder å være daglig leder eller inneha annen ledende stilling i noe selskap og retten til å sitte i noe selskapsstyre for alltid for alle de tiltalte, skriver statsadvokat Asbjørg Lykkjen i tiltalebeslutningen. Rettssaken mot de fem mennene starter i Oslo tingrett 5. desember, og skal etter planen vare frem til 17. februar.
Bedrageriligaen i Oslo skal ha opprettet et fiktivt borettslag og svindlet til seg en bygård.